Ny Chromecast kommer tidligst til Danmark næste sommer

Den nye Chromecast med Google TV var en af de mere interessante nyheder under Googles event i den forgangne uge, men den kom ikke til salg i Danmark. Og vi kommer åbenbart til at vente rigtig længe på den, fortæller svenske Teknikveckan.

Michela Turner, der er Senior Director for Google Smart Home Ecosystem, fortæller på Twitter, at den nye Chromecast først kommer til Sverige i anden bølge, der er i juni 2021. Altså om otte måneder. Og så er det ikke engang sikkert, at Danmark er med i anden bølge.

Tværtimod er Google tilbageholdende med at sende den på markedet, fordi den som udgangspunkt kræver et samarbejde med indholdsleverandørererne – tv og streamingtjenester – hvis den skal fungere optimalt.

Checked for you. It’s coming in wave 2 in June 21 (sorry)
— Michele Turner (@mturner) October 1, 2020

Chromecast med Google TV sælges lige nu kun i USA, men fra 15. oktober kan den også købes i Tyskland, England, Frankrig, Irland, Italien, Spanien, Canada og Australien. Anden bølge inkluderer altså også Sverige, men om Danmark er med, er fortsat usikkert. Google har endnu ikke offentliggjort hvilke lande bølge 2 inkluderer.

Ud over den nye Chromecast lancerede Google to nye Pixel-telefoner og den nye Nest Audio-højttaler under ugens event. Det er kun Nest Audio-højttaleren, der kommer til Danmark i første omgang.

Ny Chromecast kommer tidligst til Danmark næste sommer