Google afliver Chromecast-produktlinjen

Igennem mere end ti år har Googles Chromecast-enheder været ekstremt populære. Men nu slutter det. Google har besluttet at hele produktlinjen skal nedlægges og overtages af Google TV Streamer, der blev lanceret tirsdag.

I skrivende stund er det stadig muligt at købe Chromecast med Google TV donglen fra selskabets hjemmeside. Både i HD og 4K udgaverne. Men der vil ikke længere blive produceret nye enheder, så når de eksisterende er væk fra hylderne, er det helt slut.

Afløseren er dog ikke just et skidt bytte, selv om prisen er højere. Ud over at arve samtlige funktioner fra donglen, har Google TV Streamer fået en masse nye. Heriblandt muligheden for at fungere som en hub for det intelligente hjem via Matter og Thread. Den har – naturligvis – også fået AI ombord i form af Gemini. Om den virker herhjemme er dog endnu uvist.

Til gengæld er prisen som sagt væsentlig højere. Chromecast med Google TV kan p.t. købes fra 349 kroner, mens afløseren kommer til at koste 899 kroner.

Læs mere: Google lancerer sin nye TV Streamer.

Den første Chromecast-enhed kom i handelen i 2013. Det var en simpel dongle, der udelukkende kunne overføre lyd trådløst og skulle være en konkurrent til Apples AirPlay-funktionalitet. Siden blev det også muligt at beame billeder og video til tv’et – og Chromecast Audio blev lagt i graven i 2019.

Hånden op, hvis du husker Chromecast Audio fra 2013.

Den seneste inkarnation, Chromecast med Google TV, blev lanceret i 2020, men kom først til Danmark to år senere.

Google afliver Chromecast-produktlinjen