Nye billeder af Googles Android TV-dongle

Dette er sandsynligvis det hidtil bedste billede af den længe rygtede Android TV-dongle fra Google. Det kommer fra sitet WinFuture og er angiveligt renderinger, der skal bruges til marketingsmaterialet. Der er altså stor sandsynlighed for, at dette er den version, der forventes at blive præsenteret under Googles event den 30. september.

Ifølge rygterne hedder dimsen ‘Sabrina’ internt hos Google, men vil – ifølge yderligere rygter – blive markedsført som Chromecast with Google TV. Altså ikke Android TV. Det er angiveligt meningen, at Android TV-brandet helt skal udfases til fordel for Google TV.

Den nye Chromecast adskiller sig fra den nuværende idet den er udrustet med Android TV / Google TV og altså kan håndtere apps. Det er altså ike nødvendigt at ‘caste’ til enheden fra en mobiltelefon. Desuden har den en fjernbetjening og minder altså i højere grad om Apple TV-boksen.

Endnu et billede af den nye Chromecast.

På billedet kan man tydeligt se fjernbetjeningen, der har dedikerede knapper til både Netflix, Youtube og Google Assistant.

Rygterne siger at den nye Android TV-dongle kommer til at koste 49,99 dollars (315 kroner) og vil blive tilgængelig i tre forskellige farver: ‘summer melon’ (pink), ‘rock Candy’ (grå) og ‘summer blue’ (blå).

Om den virkelig kommer den 30. september er uvist. Google har fortalt, at de under eventet vil præsentere både Pixel 5-telefonen og en ny intelligent højttaler. Resten er gætværk.

Et tidligere lækket billede af fjernbetjeningen.

Nye billeder af Googles Android TV-dongle