Chromecast er billigst til streaming

Kombinationen af stigende elpriser og øget tid foran tv’et grundet både corona og vintersæsonen er ikke just heldig for pengepungen. Men det kan lade sig gøre at spare, hvis man tænker sig om. Eksempelvis kan det godt betale sig at bruge Chromecast eller Apple TV, hvis du skal streame serier eller film.

Bruger du en spillekonsol til at streame, bliver det mellem 12 og 20 gange dyrere. Det fortæller Videnscentret Bolius i en artikel for Ekstra Bladet.

PlayStation 5 er den værste. Den sluger nemlig 55,6 watt i timen, når du streamer. Ved tre timers daglig streaming bruger den altså 61 kWh om året. Det kan du så gange med den aktuelle elpris. Den er p.t. på omkring 2,36 kroner for undertegnede.

Nu vil 140 kroner kontra 66 kroner næppe vælte budgettet hos nogen af vores læsere, men mange bække små … og elpriserne har jo for ganske nyligt været endnu højere.

Enhed | Forbrug time | Forbrug år
PlayStation 5 | 55,6W | 61 kWh
Xbox One | 33W | 36 kWh
Apple TV 4K | 3,01W | 3 kWh
Chromecast (Gen 2) | 2,6W | 2,8 kWh

Forbruget ved streaming i tre timer dagligt (kilde: Videncentret Bolius).

Bemærk i øvrigt at Bolius har beregnet prisen ud fra den halvgamle (men meget udbredte) Generation 2 af Chromecast. Har du en 4K-model eller den nyere Chromecast med Google TV er regnestykket naturligvis anderledes.

Den allerbilligste løsning er i øvrigt helt at droppe eksterne streamere og benytte tv’ets indbyggede apps. Også selv om der naturligvis bruges mere strøm, når app’en afvikles.

Chromecast er billigst til streaming